REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

09 Broj: 06-2/196-12

04. oktobar 2012. godine

B e o g r a d

**Z A P I S N I K**

**SA TREĆE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 02. OKTOBRA 2012. GODINE**

 Sednica je počela u 11,00 časova.

Sednicom je predsedavao predsednik Odbora Meho Omerović.

 Sednici su prisustvovali: Jelena Budimirović, Srđan Šajn, Stefan Zankov, Mile Spirovski, Teodora Vlahović, Petar Kuntić, Miletić Mihajlović, Snežana Stojanović Plavšić, Vera Paunović, Zlata Đerić, Elvira Kovač, članovi Odbora, kao i Gordana Čomić, zamenik člana Odbora.

Sednici nisu prisustvovali članovi Odbora: Stana Božović, Tamara Tripić, Bojana Božanić, Nataša Mićić i Olena Papuga.

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d:

1. Izbor zamenika predsednika Odbora za ljudska i manjinska prava i ravnopravnost polova;
2. Dogovor o aktivnostima Odbora do kraja 2012. godine i usvajanje Plana rada Odbor za ljudska i manjinska prava i ravnopravnost polova za 2013. godinu;
3. Razno.

Članovi Odbora su **jednoglasno** prihvatili predloženi Dnevni red.

Pre prelaska na rad po tačkama utvrđenog Dnevnog reda članovi Odbora su **jednoglasno,** bez primedbi **usvojili** zapisnik sa Druge sednice održane 13. septembra 2012. godine.

**PRVA TAČKA**: Izbor zamenika predsednika Odbora za ljudska i manjinska prava i ravnopravnost polova.

Predsednik Odbora je pozvao prisutne da se izjasne da li imaju predlog za izbor zamenika predsednika Odobra. S obzirom da nije bilo predloga od strane članova Odbora, predsednik Odbora je predlažio da za zamenika predsednika Odbora bude izabrana Tamara Tripić i otvorio raspravu u vezi sa ovim predlogom. Kako se niko od članova Odbora nije prijavio za učešće u raspravi, predsednik Odbora je stavio na glasanje predlog da za zamenika predsednika Odbora za ljudska i manjinska prava i ravnopravnost polova bude izabrana narodni poslanik Tamara Tripić.

Članovi Odbora su **jednoglasno** USVOJILI predlog da za zamenika predsednika Odbora bude izabrana Tamara Tripić.

**DRUGA TAČKA**: Dogovor o aktivnostima Odbora za ljudska i manjinska prava i ravnopravnost polova do kraja 2012. godine i usvajanje Plana rada Odbora za 2013. godinu.

**Meho Omerović** je u okviru ove tačke Dnevnog reda obavestio članove Odbora da je prva nedelja u oktobru u čitavom svetu i kod nas posvećena deci i obeležava se kao **Dečja nedelja**. Ove godine Dečja nedelja se održava kao deo šire nacionalne kampanje pod nazivom „Bolji smo zajedno“, a posebna pažnja je posvećena inkluziji i promociji prava dece sa smetnjama u psihofizičkom razvoju.

Naglasio je da u delokrug rada Odbora spada i zaštita prava deteta, kao i da je Narodna skupština Republike Srbije prihvatila učešće u pojedinim aktivnostima u okviru Dečje nedelje.

Upoznao je članove Odbora da se 2. oktobra, u 12,00 časova u Maloj sali u zgradi NSRS održava Đački parlament, koji je bio održan i prošle godine.

Takođe, naglasio je da će u nedelju, 7. oktobra, ispred Doma NSRS biti organizovana manifestacija „Kreda crta maštom“, pa je pozvao zainteresovane članove Odbora da se priključe ovim događajima.

Predložio je sledeće aktivnosti do kraja 2012. godine:

1. **Obrazovanje pet radnih grupa** (imajući u vidu veoma širok delokrug rada

Odbora za ljudska i manjinska prava i ravnopravnost polova, a u cilju efikasnijeg i racionalnijeg rada Odbora)**:**

1. ljudska prava i slobode i prava deteta,

2. prava nacionalih manjina,

3. sloboda veroispovesti, položaj crkava i verskih zajednica,

4. ravnopravnost (rodna jednakost) polova,

5. postupanje po inicijativama, peticijama, predstavkama i predlozima građana.

-Predložio je da se članovi Odbora, u zavisnosti od ličnih afiniteta i interesovanja sami prijave za radnu grupu u kojoj bi želeli da budu angažovani.

1. **Održavanje sednica Odbora na kojima će biti predstavljene aktivnosti i uspostavljena saradnja sa:**

-Kancelarijom za ljudska i manjinska prava

-Kancelarijom za saradnju sa crkvama i verskim zajednicama

-Upravom za rodnu ravnopravnost

1. **Održavanje sednica Odbora na kojima će biti predstavljene aktivnosti i uspostavljena saradnja sa:**

-Zaštitnikom građana

-Poverenikom za informacije od javnog značaja i zaštitu podataka o ličnosti

-Poverenikom za zaštitu ravnopravnosti

1. **Organizovanje Javnog slušanja povodom obeležavanja Međunarodnog dana borbe prtiv nasilja nad ženama, 25. novembar (nedelja):**

-Održavanje sednice radi donošenja Odluke

-Odabir teme

-Priprema spiska učesnika

1. **Informisanje Odbora u vezi sa implementacijom CEDAW Konvencije o eliminaciji svih oblika nasilja nad ženama**

**Predsednik Odbora** je povodom predloženih aktivnosti otvorio raspravu.

**Gordana Čomić** je predložila da se na javno slušanje povodom obeležavanja Međunarodnog dana borbe protiv nasilja nad ženama pozove Izolda Kisić, autorka filma o ženama koje su počinile krivično delo ubistva i nalaze se na izdržavaju kazne zatvora, kao i da prikazivanje tog filma bude deo javnog slušanja.

Naglasila je da je film veoma potresan i da govori o temi porodičnog nasilja znatno izražajnije nego kada se samo iznose podaci.

Takođe, predložila je da se organizuje javno slušanje na kome bi bila predstavljena implementacija Zakona o zabrani diskriminacije, posebno u delu koji se odnosi na zabranu diskriminacije po osnovu seksualne orijentacije.

Naglasila je da smo trenutno svedoci događaja i reakcija u vezi sa organizovanjem Parade ponosa i iznela stav da bi Odbor za ljudska i manjinska prava i ravnopravnost polova trebalo da razmotri primenu odredaba Ustava RS, kao i čitavog seta antidiskriminacionih zakona koji se odnose na zaštitu navedenih prava.

**Meho Omerović** je izrazio punu saglasnaost u vezi sa predlogom za organizovanje javnog slušanja povodom obeležavanja Međunarodnog dana borbe protiv nasilja nad ženama, istakavši da će u vezi sa ovim i drugim predlozima, Odbor na kraju rasprave doneti odluku.

Rekao je da bi organizovanje javnog slušanja čija bi tema bila primena Zakona o zabrani diskriminacije, kao i drugih relevantnih zakona iz ove oblasti, trebalo ostaviti za kraj godine i izneo stav da bi tada trebalo obuhvatiti sve strukture diskriminisanih lica, a staviti akcenat na probleme koji se odnose na diskriniaciju po osnovu seksualne orijentacije.

**Snežana Stojanović Plavšić** je podržala stav predsednika Odbora o potrebi da na javnom slušanju, koje bi bilo organizovano u vezi sa razmatranjem stanja u primeni Ustava RS, Zakona o zabrani diskriminacije, i drugih zakona iz ove oblasti, budu obuhvaćene sve diskriminisane grupe kako bi se što sveobuhvatnije sagledalo stanje u ovoj oblasti.

Posebno je ukazala na značaj predloga koji je iznela Gordana Čomić, jer smatra da bi Odbor trebalo da se izjasni u vezi sa Paradom ponosa na ovoj sednici, imajući u vidu da je Parada zakazana za 6. oktobar. Kada je reč o budućim radnim grupama, zainteresovana je za pitanja koja se odnose na prava deteta, ali s obziorom da postoji Odbor za prava deteta, postavila je pitanje da li će naš odbor da zadire u njihov delokrug rada, istakavši da je potrebno imati dobru koordinaciju sa tim odborom.

**Predsednik Odbora** je ukazao da su pojedini članovi našeg odbora istovremeno i članovi Odbora za prava deteta, kao i da naš odbor ima direktnu nadležnost kada je reč o pravima deteta, na osnovu člana 52. Poslovnika Narodne skupštine.

Rekao je da Odbor povodom Parade ponosa može da zauzme jedinstven stav da svi građani imaju pravo na zaštitu ljudskih i manjinskih prava i sloboda, kao i pravo da okupljanjem i protestvovanjem ukazuju na svoje probleme.

Takođe, smatra da Odbor treba da apeluje na sve nadležne državne organe i institucije da preduzmu mere kako bi se obezbedila zaštita života i bezbednost svih učesnika, kao i da apel treba uputiti i svim građanima kako bi navedene aktivnosti protekle u duhu tolerancije i uzdržavanja od nasilja. S tim u vezi, predložio je da Odbor utvrdi tekst i izda saopštenje za javnost u vezi sa ovim pitanjem.

**Srđan Šajn** je ukazao na probleme koji postoje u pojedinim nacionalnim savetima nacionalnih manjina, kao što je slučaj sa Nacionalnim savetom romske nacionalne manjine, koji se nije sastao u zakonskom roku od šest meseci od trenutka njegovog konstituisanja, usled čega su nastupili uslovi za uvođenje privremenih mera, koje su obavezne po zakonu. S tim u vezi, predložio je da Odbor održi sednicu na kojoj će biti razmatrani ovaj i drugi slični problemi u vezi sa funkcionisanjem nacionalnih saveta nacionalnih manjina, čime će biti i realizovana kontrolna funkcija Odbora za ljudska i manjinska prava i ravnopravnost polova.

Predložio je da ukoliko Vlada zabrani održavanje Parade ponosa, a 6. oktobra neko od organizatora ove manifestacije zatraži prijem kod predsednika Odbora za ljudska i manjinska prava i ravnopravnost polova, Odbor, na današnjoj sednici, treba da odluči i da saglasnost gospodinu Omeroviću da obavi razgovor sa organizatorima, u kome bi izneo stav Odbora da svi građani imaju pravo na zaštitu ljudskih i manjinskih prava i sloboda, kao i pravo da okupljanjem i protestvovanjem ukazuju na svoje probleme.

**Meho Omerović** je u odgovoru na prvi predlog gospodina Šajna istakao da upravo kroz predlog za formiranje radnih grupa u okviru Odbora za ljudska i manjinska prava i ravnopravnost polova, kao i kroz ostale predložene aktivnosti do kraja 2012. godine, kao što je održavanje sednica Odbora na kojima će biti predstavljene aktivnosti Kancelarije za ljudska i manjinska prava i uspostavljena saradnja sa nacionalnim savetima nacionalnih manjina, Odbor namerava da se neposredno upozna sa svim izazovima koje prepoznaju nadležni državni organi, kao i eventualnim problemima sa kojima se, u neposrednom radu, susreću pojedini nacionalni saveti nacionalnih manjina.

**Teodora Vlahović** je naglasila da Odbor ima veoma širok delokrug rada, zbog čega neće biti lako obuhvatiti sve teme kojima bi članovi trebalo da posvete pažnju. S tim u vezi je istakla da bi bilo potrebno napraviti prioritete u određenim oblastima koje će Odbor na svojim sednicama razmatrati.

Rekla je da je važno da Odbor ne preuzima poslove koji spadaju u nadležnost Kancelarije za ljudska i manjinska prava kada je reč o radu nacionalnih saveta nacionalnih manjina, već da je potrebno da Odbor ostvari odnos saradnje sa Kancelarijom i nacionalnim savetima nacionalnih manjina.

Iznela je mišljenje da je potrebno da Odbor za ljudska i manjinska prava i ravnopravnost polova iznese stav na ovoj sednici u vezi sa organizovanjem i održavanjem Parade ponosa.

**Meho Omerović** je u odgovoru na izlaganje Teodore Vlahović citirao član Poslovnika Narodne skupštine u kome je, između ostalog, navedeno da Odbor ...“ostvaruje prava nacionalnih manjina i međunacionalnih odnosa u Republici Srbiji. Odbor sarađuje sa nacionalnim savetima nacionalnih manjina“... Iz navedenog je zaključio da u delokrug rada Odbora spada razmatranje pitanja i kontrola ostvarivanja prava nacionalnih manjina kroz rad nacionalnih saveta nacionalnih manjina.

Naglasio je da Odbor nema mogućnost neposrednog postupanja u ovoj oblasti, već samo može da sugeriše određena rešenja i traži informacije od nadležnih državnih organa.

Posebno je istakao obavezu Odbora na uspostavljanju kvalitetnog odnosa saradnje sa nacionalnim savetima nacionalnih manjina.

**Elvira Kovač** je istakla da pored Kancelarije koja se bavi ljudskim i manjinskim pravima, treba imati u vidu da su ta pitanja i u nadležnosti Ministarstva pravde i državne uprave, jer ministarstva i kancelarije imaju podeljene nadležnosti.

**Meho Omerović** je pozvao članove Odbora da se preko sekretara Odbora izjasne o svom učešću u radnim grupama koje će Odbor formirati.

Nakon okončanja rasprave u vezi sa ovom tačkom Dnevnog reda, predsednik Odbora je stavio na glasanje Predlog aktivnosti Odbora za ljudska i manjinska prava i ravnopravnost polova do kraja 2012. godine koje je usmeno izneo uz sledeće dopune:

-da Odbor na javno slušanje povodom obeležavanja Međunarodnog dana borbe protiv nasilja nad ženama pozove Izabelu Kisić, autorku filma o ženama koje su počinile krivično delo porodičnog nasilja zbog čega se nalaze na izdržavanju kazne zatvora, kao i da film bude prikazan na javnom slušanju;

-da Odbor održi javno slušanje do kraja 2012. godine na kome će se upoznati sa efektima primene Ustava RS, Zakona o zabrani diskriminacije, i drugih zakona iz oblasti zaštite ljudskih i manjinskih prava i ravnopravnosti polova. Raspravom treba da budu obuhvaćene sve diskriminisane grupe, a posebno manjinske grupe različite seksualne orijentacije, kako bi se što sveobuhvatnije sagledalo stanje u ovoj oblasti;

 - da Odbor održi sednicu na kojoj će biti razmatrani problemi u vezi sa funkcionisanjem nacionalnih saveta nacionalnih manjina.

Članovi Odbora su **jednoglasno** USVOJILI dopunjeni Predlog aktivnosti Odbora za ljudska i manjinska prava i ravnopravnost polova do kraja 2012. godine.

**Meho Omerović** je otvorio raspravu u vezi sa Predlogom plana rada Odbora za ljudska i manjinska prava i ravnopravnost polova za 2013. godinu, koji su članovi Odbora, u pisanoj formi ranije dobili, uz materijal za sednicu.

Kako se niko od članova nije javio za reč, predsednik Odbora je stavio na glasanje Predlog plana rada Odbora za ljudska i manjinska prava i ravnopravnost polova za 2013. godinu. Članovi Odbora su **jednosglasno** USVOJILI sledeći Plan rada Odbora za ljudska i manjinska prava i ranopravnost polova za 2013. godinu:

**Delokrug Odbora za ljudska i manjinska prava i ravnopravnost polova (u daljem tekstu: Odbor)**

1. **Zakonodavna funkcija Odbora**

**Odbor razmatra predlog zakona i drugog opšteg akta i druga pitanja iz** **oblasti:**

* ostvarivanja i zaštite ljudskih prava i sloboda i prava deteta;
* sprovođenja potvrđenih međunarodnih ugovora koji uređuju zaštitu ljudskih prava;
* ostvarivanja slobode veroispovesti;
* položaja crkava i verskih zajednica;
* ostvarivanja prava nacionalnih manjina i međunacionalnih odnosa u Republici Srbiji.
* razmatra predlog zakona i drugog opšteg akta sa sganovništa unapređivanja i postizanja ravnopravnosti (rodne jednakosti) polova, sagledava stanje vođenja politike, izvršavanje zakona i drugih opštih akata od strane Vlade i drugih organa i funcionera odgovornih Narodnoj skupštini, sa stanovišta poštovanja ravnopravnosti polova.

**Odbor sarađuje sa nacionalnim savetima nacionalnih manjina.**

1. **Kontrolna funkcija Odbora**

Odbor vrši kontrolu izvršne vlasti u svim oblastima delovanja institucija sistema u delu koji se odnosi na obezbeđivanje uslova za:

-postizanje i unapređivanje zaštite ljudskih prava i sloboda, prava deteta i ravnopravnosti polova;

-ostvarivanja slobode veroispovesti :

-unapređenje položaja crkava i verskih zajednica;

-ostvarivanja prava nacionalnih manjina i međunacionalnih odnosa u Republici Srbiji;

-kontrolu implementacije usvojenih zakona, drugih propisa i opštih akata iz svog delokruga, kao i međunarodnih konvencija i sporazuma;

-organizovanje javnih slušanja, na kojima okuplja predstavnike državnih institucija i organa, predstavnike nezavisnih regulatornih tela, predstavnike lokalnih samouprava, međunarodnih organizacija, predstavnike nevladinih organizacija i medije, kako bi se približili cilju;

-organizovanje i održavanje sednica Odbora van sedišta Narodne skupštine.

1. **Predstavnička funkcija Odbora**

U ostvarivanju predstavničke funkcijeOdbora, narodni poslanici razmatraju inicijative, peticije, predstavke i predloge na sednicama Odbora o čemu izveštavaju Narodnu skupštinu i njihove podnosioce.

Članovi Odbora ostvaruju i neposredne kontakte sa podnosiocima inicijativa, peticija, predstavki i predloga u Narodnoj skupštini i u kancelarijama Narodne skupštine van njenog sedišta, te se na taj način neposredno upoznaju sa primedbama i predlozima građana za unapređenje stanja u pojedinim oblastima ili rešavanje konkretnog problema.

Odbor obezbeđuje javnost u radu. Sednice Odbora su javne (objavljuju se informacije, akata i dokumenati, kao i zapisnici, izveštaji i stenografske beleške po potrebi).

**Uslovi za rad Odbora**

1. Neophodno je da Odbor u potpunosti bude informisan o aktivnostima resornih uprava i kancelarija u Vladi Republike Srbije, kao i sa aktivnostima nezavisnih regulatornih tela.

2. Odbor će predlagati teme kojima će se temeljnije obrađivati pitanja koja su značajna za ostvarivanje delokruga rada Odbora.

1. Odbor će uspostaviti neposrednu saradnju sa nevladinim organizacijama, međunarodnim organizacijama, udruženjima i asocijacijama koje se bave pitanjima iz delokruga rada Odbora.
2. Predstavnici Odbora aktivno će učestvovati u radu stručnih tela, tribina i skupova koji se bave pitanjima iz delokruga rada Odbora.

**Međunarodna i regionalna saradnja**

1. Odbor će ostvariti saradnju sa međunarodnim organizacijama i institucijama koje se bave pitanjima iz delokruga rada Odbora i uzeti aktivno učešće u njihovom radu.
2. U sklopu priprema članova Odbora za učešće na međunarodnim skupovima, kad god to bude moguće, Odbor će razmotriti teme koje će biti razmatrane i pružati pomoć svojim predstavnicima u cilju bolje pripreme za aktivno učešće na ovim skupovima.
3. Odbor će posle svakog održanog skupa u zemlji, regionu i inostranstvu, kome su prisustvovali njegovi predstavnici, razmotriti izveštaj o održanom skupu i nastupu predstavnika Odbora.
4. Odbor će uspostaviti saradnju sa srodnim odborima parlamenata posebno u regionu, ali i parlamenata zemalja Evropske unije.

**Aktivnosti Odbora za ljudska i manjinska prava i ravnopravnost polova**

**- Angažovanje članova Odbora u Radnim grupama na operativnom obavljanju poslova iz sledećih oblasti:**

**1. ljudska prava i slobode i prava deteta,**

**2. prava nacionalih manjina,**

**3. sloboda veroispovesti, položaj crkava i verskih zajednica,**

**4. ravnopravnost (rodna jednakost) polova,**

**5. postupanje po inicijativama, peticijama, predstavkama i predlozima građana.**

-Mesečno održavanje sednica Odbora (po potrebi i više puta mesečno);

-Kvartalno održavanje sednice Odbora van sedišta NSRS, u lokalnim samoupravama radi neposrednog sagledavanja stanja u vezi sa pitanjima koje Odbor oceni kao posebno važnau okviru delokruga svog rada;

-Organizovanje 3-4 javna slušanja na teme koje Odbor utvrdi;

-Učestvovanje članova Odbora u projektima koji se odnose na unapređenjesvih oblasti iz delokruga rada odbora;

**-**Informisanje Odbora o radu ministarstva, kroz obavezu ministra da jednom u tri meseca podnese informaciju o radu ministarstva Odboru..

-Realizacija obaveza Odbora koje proizilaze iz člana 35. stav 4. i 5. i člana 52. stav 2. Zakona o ravnopravnosti polova.

**-**Ostvarivanje saradnje sa svim odborima u Narodnoj skupštini kada se na dnevnom redu nađu pitanja iz delokruga rada Odbora (Odbor za prava deteta i Odbor za rad, socijalna pitanja, društvenu uključenost i smanjenje siromaštva i drugi).

-Aktivno učešće predstavnika Odbora uNadzornom telu za praćenje realizacije Nacionalnog akcionog plana za sprovođenje Rezolucije 1325 SB UN;

-Aktivno učešće predstavnika Odbora u Komisiji za kontrolu izvršenja krivičnih sankcija.

Predsednik Odbora je pozvao članove Odbora da daju predlog teksta saopštenja za javnost u vezi sa održavanjem Parade ponosa.

Nakon okončane rasprave, članovi Odbora su jednoglasno utvrdili sledeći tekst saopštenja za javnost:

„Odbor za ljudska i manjinska prava i ravnopravnost polova je na trećoj sednici održanoj 02. oktobra 2012. godine otvorio pitanje u vezi sa stavom Odbora povodom održavanja Parade ponosa.

Članovi Odbora su iskazali jedinstven stav da svi građani imaju pravo na Ustavom i zakonom garantovanu zaštitu ljudskih i manjinskih prava i sloboda, kao i pravo da okupljanjem i protestvovanjem ukazuju i skreću pažnju na svoje probleme.

Odbor apeluje na sve nadležne državne organe i institucije da preduzmu mere u okviru svojih nadležnosti kako bi se obezbedila zaštita života i bezbednost svih učesnika. Takođe, Odbor apeluje na sve građane da navedene aktivnosti proteknu u duhu tolerancije i uzdržavanja od nasilja.“

**TREĆA TAČKA:** Razno

**Meho Omerović** je upoznao prisutne da je Odbor dobio poziv da 04. oktobra 2012. učestvuje na sastanku s delegacijom Parlamenta Rumunije na temu položaja nacionalnih manjina u Republici Srbiji, sa posebnim osvrtom na položaj rumunske manjine u Republici Srbiji i srpske manjine u Rumuniji. Odbor je o zahtevu za sastanak obavešten od strane Odeljenja za protokol.

Rekao je da već ima zakazane obaveze, zbog kojih neće biti u mogućnosti da primi parlamentarnu delegaciju Rumunije, pa bi trebalo odrediti predstavnike Odbora koji će obaviti sastanak.

Ukazao je da je od Ministarstva spoljnih poslova pribavljen Zapisnik sa Druge sednice mešovite komisije Republike Srbije i Rumunije za nacionalne manjine i original Zajedničke izjave Republike Srbije i Rumunije kao dodatak Protokolu sa pomenute sednice, sa oznakom poverljivosti, koje je podelio članovima Odbora.

Predsednik Odbora je otvorio raspravu u vezi sa navedenim obaveštenjem.

**Miletić Mihajlović** je izneo mišljenje da će centralno pitanje na sastanku biti položaj rumunske nacionalne manjine u istočnoj Srbiji, tj. Timočkoj krajini.

Ukazao je da postoji nerazumevanje sa rumunske strane u vezi sa položajem i pravom na opredeljenje vlaške nacionalne manjine, koja sebe ne doživljava kao rumunsku nacionalnu manjinu, već ima svoje etničke i kulturne posebnosti.

Ukazao je na odredbe Ustava Republike Srbije kojima je pravo na izražavanje nacionalne pripadnosti slobodno. Takođe, Republika Srbija štiti prava nacionalnih manjina i jemči im posebnu zaštitu radi ostvarivanja potpune ravnopravnosti i očivanja njihovog identiteta.

Naglasio je da je u periodu 21-23. februara 2012. godine učestvovao u poseti rumunskom Parlamentu i Ministarstvu unutrašnjih poslova kao član Delegacije Narodne skupštine.

**Predsednik Odbora** je predložio da u delegaciji Odbora na sastanku sa Delegacijom Parlamenta Rumunije, koji će se održati 4. oktobra budu: Elvira Kovač, Teodora Vlahović, Snežana Stojanović Plavšić i Miletić Mihajlović.

Članovi Odbora su **jednoglasno** USVOJILI predlog da sastanku sa parlamentarnom delegacijom Rumunije prisustvuju: Elvira Kovač, Teodora Vlahović, Snežana Stojanović Plavšić i Miletić Mihajlović.

Meho Omerović je članovima delegacije Odbora uručio i Podsetnik o bilateralnim odnosima sa Rumunijom Ministarstva spoljnih poslova, sa oznakom poverljivosti.

**Petar Kuntić** je u nastavku ove tačke Dnevnog reda ukazao da su za sprovođenje izbora nacionalnih saveta nacionalnih manjina bitni podaci o broju pripadnika nacionalnih manjina prema poslednjem popisu stanovništva, pa je radi sprovođenja tih izbora bitno da postoje objavljeni rezultati popisa stanovništva 2011. godine.

Naglasio je da je u prethodnom sazivu, Odbor za nauku, čiji je član bio, obavešten u vezi sa popisa stanovništva od strane direktora Republičkog zavoda za statistiku, koji je rekao da će do kraja leta 2012. godine biti objavljeni prvi rezultati, ali da tih rezultata još nema.

Predložio je da Odbor pribavi informaciju od direktora tog zavoda kada će biti objavljeni rezultati popisa stanovništva.

Takođe, ukazao je na postojanje Međuvladine komisije za nacionalne manjine Republike Srbije i Republike Hrvatske. Komisija je u prethodnom periodu održavala po jednu sednicu godišnje, a ove godine sednica još nije održana. S tim u vezi, istakao je bi trebalo brzo reagovati radi nastvaka rada te komisije.

**Meho Omerović** je izrazio saglasnost sa iskazanom potrebom da Odbor za ljudska i manjinska prava i ravnopravnost polova zatraži informacije od Republičkog zavoda za statistiku u vezi sa objavljivanjem podataka o popisu stanovništva iz 2011. godine.

Takođe, naglasio je da postoje brojne međuvladine komisije za nacionalne manjine, pa je u vezi sa tim predložio da Odbor uputi dopis predsedniku Vlade, kojim bi sugerisao obnavljanje i ubrzavanje rada svih međuvladnih mešovitih komisija za nacionalne manjine i zatražio informacije u vezi sa do sada postignutim rezultatima.

Nakon što je predsednik Odbora stavio na glasanje oba predloga, članovi Odbora su **jednoglasno** USVOJILI predlog da se uputi dopis direktoru Republičkog zavoda za statistiku radi dostavljanja informacije o tome kada će biti objavljeni rezultati popisa stanovništva sprovedenog 2011. godine.

Takođe, članovi Odbora su **jednoglasno** USVOJILI predlog da Odbor uputi dopis predsedniku Vlade, kojim bi sugerisao obnavljanje i ubrzavanje rada svih međuvladnih mešovitih komisija za nacionalne manjine i zatražio informacije u vezi sa do sada postignutim rezultatima.

Sednica je zaključena u 12,40 časova.

SEKRETAR ODBORA PREDSEDNIK ODBORA

 Sanja Pecelj Meho Omerović